De to guttene er 13 og 14 år gamle og mistenkt for å stå bak sju ran eller ransforsøk torsdag kveld.

Fordi de er under den kriminelle lavalderen kan ikke politiet gjøre formelle avhør av dem.

Derfor snakker politiet med guttene sammen med foreldrene. Også barnevernet er koblet inn. Begge guttene er kjenninger av politiet, ifølge NTB.

Laster Twitter-innhold Kunne ikke laste innhold, men du kan gå til twittermeldingen.

Flere mistenkte

Politiet mistenker også at flere kan stå bak ranene.

– Vi har en navngitt mistenkt og kan ikke utelukke at flere blir pågrepet i ettertid, sa operasjonsleder Tor Grøttum til NTB i natt. Natt til fredag ble det aktive søket etter flere

mistenkte avsluttet.

Seks ran og ett ransforsøk

Det første ranet skjedde på Vinderen ved 18.45-tiden. En femten år gammel gutt ringte politiet og sa at han var blitt holdt fast og truet med kniv. Det var fire gjerningspersoner i 16-17-årsalderen, fortalte gutten.

Ti minutter senere fikk politiet en melding om et ran i Valkyriegata på Majorstua. Denne gutten fortalte at han så to unge gutter foran seg og at det sto to til bak ham.

På Vinderen fortalte et vitne til NRK at sønnen hans ble stoppet av en gjeng ved T-banen, og at gjengen etterpå tok T-banen i retning Majorstua.

– Guttene ble ikke fysisk skadet, men truet til å gi fra seg airpods, sa Vidar Pedersen i politiet til NRK torsdag kveld. Airpods er trådløse øreplugger til mobiltelefon.

Noen timer senere meldte politiet på Twitter at de hadde fått melding fra fire andre ungdommer som sa de var blitt ranet.



Laster Twitter-innhold Kunne ikke laste innhold, men du kan gå til twittermeldingen.

Det andre ranet skjedde i eller ved Valkyriegata på Majorstua. Foto: Christophe Pouchoulin / NRK

Les også: Flere ungdom tiltalt for ran mot ungdom

Fire gjerningspersoner

Utover kvelden lette politiet etter gjerningspersonene blant annet på Vinderen, Majorstua og Smestad. Politiet kontrollerte flere personer i jakten på gjerningsmennene.

– Offeret på Vinderen beskrev ranerne som mørke i huden med mørke klær, sa Pedersen til NRK.

De to første ofrene ble avhørt på kvelden. Politiet har sikret seg flere spor de jobber videre med.

– Vi har video fra overvåkingskameraer flere steder, sier Pedersen.

– Ble ofrene skadet?

– Nei, vi har ikke fått meldt inn noe fysisk skade på ofrene. Men det er klart at en sånn hendelse vil sette spor psykisk. Det er en tøff belastning, så vi har en samtale med dem og har fokus på det, sa Pedersen.